钦定古今图书集成/明伦汇编/官常典/第401卷 > 孙振基
## 钦定古今图书集成/明伦汇编/官常典/第401卷 > 孙振基

按《明外史》本传：“振基，字肖冈，潼关卫人。万历二十九
年进士。除莘县知县，调繁安丘。三十六年四月，以治
行征，与李成名等十七人当授给事中，先除礼部主
事。四十年十月，命始下，振基得户科。时吏部推举大
僚，每患乏才，振基力请起废。韩敬者，归安人也，受业
宣城汤宾尹。宾尹分校会试，敬卷为他考官所弃，宾”
尹搜得之，强总裁。侍郎萧云举王图，录为第一。知贡
举，侍郎吴道南觉其弊，笔之号簿。及榜发，士论果哗。
道南欲奏之，以云举图资，深嫌挤排前辈，隐不发。及
廷对，宾尹为敬夤缘，得第一人。后宾尹以考察褫官，
敬亦称病去事三年矣。会进士邹之麟分较顺天乡
试，所取童学贤有私，于是御史孙居相并宾尹事发
之旨下礼官会吏部、都察院议，顾不及宾尹事。振基
乃抗疏请并议，未得命。礼部侍郎翁正春等议黜学
贤，谪之麟，亦不及宾尹等。振基谓议者庇之，再疏论
劾。帝乃下廷臣更议。御史王时熙、刘策、马孟祯亦疏
论其事，而南京给事中张笃敬证尤力。方宾尹之分
较也，越房取中五人，他考官效之，竞相搜取，凡十七人。时宾尹虽废，中朝多其党，欲藉是宽敬，而敬素无
行。正春乃会九卿赵焕及都给事中翁宪祥、御史余
懋衡等六十三人议，坐敬不谨，落职间住。御史刘廷
元、董元儒、过庭训，敬同乡也，谓“敬关节果真，罪非止
不谨，宜夺职听勘。”执不署名，意欲迁延为敬地。正春
等不从，持初议上。廷元遂疏劾之，公议益愤。振基居
相笃敬及御史魏云中等连章论列。给事中商周祚
亦敬同乡议，并罪道南。孟祯以道南发奸不当罪，再
疏纠驳。帝竟如廷元等言，敕部更核。廷元党亓诗教，
遂劾正春首鼠两端，正春寻引去。会熊廷弼之议亦
起初，宾尹家居尝夺生员施天德妻为妾，不从，投缳
死。诸生冯应祥、芮永缙辈讼于官，为建祠，宾尹耻之。
后诸生梅振祚、宣祚共淫尚书徐元泰女，永缙等又
发之。督学御史熊廷弼素交欢宾尹，判牒言“此施汤
故智，欲藉雪宾尹前耻。”又以所司报永缙。及应祥行
劣，杖杀永缙。巡按御史荆养乔遂劾廷弼杀人媚人。
疏上，径自引归。廷弼亦疏辨。都御史孙玮议镌养乔
秩，令廷弼解职候勘。时南、北台谏议论方嚣，各有所
左右。振基、孟祯、云中策及给事李成名、麻僖、陈伯友，
御史李邦华、崔尔进、李若星、潘之祥、翟凤翀、徐良彦
等持勘议甚力。而笃敬及给事中官应震、姜性、吴亮
嗣、梅之焕、亓诗教、赵兴邦，御史黄彦士，南京御史周
远等驳之，疏凡数十上。之祥因劾应震等重乡曲，轻
朝廷，植私党，背公议。振基及诸给事、御史复极言廷
弼当勘，斥应震等党庇。自是党廷弼者颇屈。帝竟纳
玮言，令廷弼解职。其党大恨。吏部尚书赵焕者，惟诗
教言是听，乃以年例出振基及云中时熙于外，振基
得山东佥事，玮亦引去。振基劲直敢言，居谏垣仅半
岁，数有建白。既去，科场议犹未定，策复上疏极论，而
宾、尹党必欲十七人并罪，以宽敬。孙慎行代。正春复
集廷臣议，仍坐敬关节，而为十七人昭雪，疏竟留中。
宾尹、敬有奥援，外廷又多助之，故议久不决。笃敬复
上疏论敬，阴诋诸党人。诸党人旋出之外，并逐慎行。
既而居相策引去，之祥外迁，孟祯不平，疏言：“廷弼听
勘一事，业逐去一总宪，外转两言官矣，犹介介于之
祥。敬。《科场》一案，亦去两侍郎、两言官矣，复龂龂于笃
敬，毋乃已甚乎？”孟祯遂亦调外。凡与敬为难者，朝无
一人。敬由是得宽典，仅谪行人司副，盖七年而事始
竣云。振基到官，寻以忧去，卒于家。子必显，字克孝，万
历四十四年进士。官文选员外郎，为尚书赵南星所
重。天启五年冬，魏忠贤罗织清流，御史陈睿谟劾其
“世投门户”，遂削籍。崇祯二年，起验封郎中，移考功。明
年移文选。尚书王永光雅不喜东林，给事中常自裕
因劾其推举不当数事，且诋以贪污。御史吴履中又
劾其紊乱选法，必显两疏辨。帝不听。谪山西按察司
经历，量移南京礼部主事。道出柘城、归德，适流贼来
犯，皆为设守，完其城，一时推知兵。历尚宝司丞，大理
左寺丞。十一年冬，都城被兵，兵部两侍郎皆缺。尚书
杨嗣昌请不拘常格，博推才望者迁补。遂擢必显右
侍郎。甫一月，无疾而卒。